Diari Oficial de la Generalitat Valenciana


Sumari del DOGV 6995, del 03-04-2013 (2013/2965)

RESOLUCIÓ de 8 de març de 2013, del director general de Justícia, per la qual es resol inscriure els nous Estatuts del Consell de Col·legis Oficials d'Aparelladors, Arquitectes Tècnics i Enginyers d'Edificació de la Comunitat Valenciana i se'n disposa la publicació en el Diari Oficial de la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6995

Data del DOGV
:   03-04-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/2965


Data del document
:   08-03-2013

Organisme emissor
:   Conselleria de Governació i Justícia

Tipus de document
:   Resolució

Descriptors 

:   * Conselleria de Governació i Justícia

RESOLUCIÓ de 8 de març de 2013, del director general de Justícia, per la qual es resol inscriure els nous Estatuts del Consell de Col·legis Oficials d'Aparelladors, Arquitectes Tècnics i Enginyers d'Edificació de la Comunitat Valenciana i se'n disposa la publicació en el Diari Oficial de la Comunitat Valenciana. [2013/2965]  
Vist l'expedient d'inscripció estatutària instruït a instàncies del Consell de Col·legis Oficials d'Aparelladors, Arquitectes Tècnics i Enginyers d'Edificació de la Comunitat Valenciana, inscrit amb el número 5 de la secció Segona del Registre de Col·legis Professionals i de Consells Valencians Professionals de la Comunitat Valenciana, en el qual se sol·licita la inscripció dels nous estatuts en este registre, atenent els següents   
  
Fets  
Primer. José Ramón Roca Rivera, president del Consell de Col·legis Oficials d'Aparelladors, Arquitectes Tècnics i Enginyers d'Edificació de la Comunitat Valenciana, va presentar en data 10 d'abril de 2012, la sol·licitud d'inscripció dels nous Estatuts del Consell de Col·legis Oficials d'Aparelladors, Arquitectes Tècnics i Enginyers d'Edificació de la Comunitat Valenciana, en el Registre de Col·legis Professionals i de Consells Valencians de Col·legis Professionals de la Comunitat Valenciana, en compliment del que preveu l'article 11 de la Llei 6/1997, de 4 de desembre, de Consells i Col·legis Professionals de la Comunitat Valenciana.  
Segon. Per mitjà d'ofici de 14 de juny de 2012, el Servici d'Entitats Jurídiques, de la llavors Conselleria de Justícia i Benestar Social, va formular observacions prèvies al control de legalitat, en relació amb la inscripció del nou text estatutari, la majoria d'elles de tipus formal, com la necessitat d'actualitzar la denominació «Generalitat Valenciana» per «Generalitat», la correcció d'algun error material o la millora de la redacció d'alguns preceptes, així com la necessitat d'introduir, en el text dels estatuts, la tipificació de les infraccions i de les sancions que puguen correspondre.  
Tercer. Amb data 20 de juliol de 2012, va tindre entrada en el Registre escrit de José Ramón Roca Rivera, en qualitat de president del Consell de Col·legis Oficials d'Aparelladors, Arquitectes Tècnics i Enginyers d'Edificació de la Comunitat Valenciana, adjuntant nou text dels Estatuts del Col·legi, que s'adaptava, parcialment, a les observacions realitzades.  
Quart. Per mitjà d'ofici de 26 de novembre de 2012, el Servici d'Entitats Jurídiques va emetre nou requeriment, en el qual es reiteraven algunes de les observacions ja realitzades, en l'esmentat ofici de 14 de juny, i es formulaven unes altres de noves de tipus formal, i sol·licitava a més que, després d'esmenar els aspectes que s'indicaven, s'aportara certificat de la reunió de la Junta General del Consell de Col·legis Oficials d'Aparelladors, Arquitectes Tècnics i Enginyers d'Edificació de la Comunitat Valenciana, per la qual s'acorda el text final dels nous estatuts, amb les correccions oportunes.  
Quint. Amb data 4 de gener de 2013, va tindre entrada, en el Registre de la Conselleria de Governació i Justícia, escrit de José Ramón Roca Rivera, en qualitat de president del Consell de Col·legis Oficials d'Aparelladors, Arquitectes Tècnics i Enginyers d'Edificació de la Comunitat Valenciana, pel qual es remetia el nou text dels Estatuts de l'esmentat Consell de Col·legis Oficials, aprovat en reunió de la Junta de 18 de desembre de 2012, així com la corresponent certificació de 31 de desembre de 2012.  
El nou text dels Estatuts, amb les modificacions corresponents en exercici del control de legalitat, figura com a annex a la present resolució, i es dóna ací per reproduït.  
  
Fonaments de dret  
Primer. Revisats els nous Estatuts del Consell de Col·legis Oficials d'Aparelladors, Arquitectes Tècnics i Enginyers d'Edificació de la Comunitat Valenciana, estos contenen totes les determinacions exigides per l'article 10 de la Llei 6/1997, de 4 de desembre, de Consells i Col·legis Professionals de la Comunitat Valenciana.  
No obstant això, en exercici del control de legalitat, previst en l'article 11 de l'esmentada Llei 6/1997, de 4 de desembre, i en els articles 21 i 28 del Decret 4/2002, de 8 de gener, i atribuït a la Direcció General de Justícia, han d'assumir-se les observacions prèvies formulades pel Servici d'Entitats Jurídiques.  
Segon. L'expedient ha sigut tramitat pel Servici d'Entitats Jurídiques, adscrit a la Direcció General de Justícia de la Conselleria de Governació i Justícia, competent perquè així ho disposa l'article 6.1 de l'esmentada Llei 6/1997, tenint en compte allò previst per la disposició final del Decret 4/2002, de 8 de gener, en virtut de les atribucions que té conferides pel Decret 179/2012, de 14 de desembre, del Consell, pel qual s'establix l'estructura orgànica bàsica de la Presidència i de les conselleries de la Generalitat, i pel Decret 194/2012, de 21 de desembre, del Consell, pel qual s'aprova el Reglament Orgànic i Funcional de la Conselleria de Governació i Justícia.  
  
Vistos l'article 36 de la Constitució i l'article 49.1.22a de l'Estatut d'Autonomia de la Comunitat Valenciana; la Llei 2/1974, de 13 de febrer, de Col·legis Professionals, amb les seues modificacions posteriors, en els seus preceptes bàsics; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; el Decret 4/2002, de 8 de gener, del Govern Valencià, pel qual s'aprova el reglament de desplegament d'esta última; i la resta de disposicions complementàries de pertinent aplicació, es dicta la següent resolució:  
  
Primer  
Inscriure els nous Estatuts del Consell de Col·legis Oficials d'Aparelladors, Arquitectes Tècnics i Enginyers d'Edificació de la Comunitat Valenciana, amb els canvis de redacció indicats en el fonament primer.  
  
  
Segon  
Publicar la present resolució en el Diari Oficial de la Comunitat Valenciana.   
  
Contra la present resolució, que posa fi a la via administrativa, es podrà interposar, potestativament, un recurs de reposició davant del mateix òrgan que ha dictat l'acte, en el termini d'un mes comptat des de l'endemà de la notificació, o bé, un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la seua notificació. Tot això de conformitat amb el que establixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i en els articles 10, 14, i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjuí que s'utilitze qualsevol altra via que es considere oportuna.  
  
València, 8 de març de 2013.- El director general de Justícia: Julián Ángel González Sánchez.  
  
  
Estatuts del Consell de Col·legis Oficials d'Aparelladors, Arquitectes Tècnics i Enginyers d'Edificació de la Comunitat Valenciana  
  
  
TÍTOL I  
Del Consell  
  
Article primer. Naturalesa, àmbit i domicili  
El Consell de Col·legis Oficials d'Aparelladors, Arquitectes Tècnics i Enginyers d'Edificació de la Comunitat Valenciana és una corporació de dret públic amb personalitat jurídica pròpia i plena capacitat d'obrar per a l'èxit dels seus fins, i es configura com l'organisme representatiu i coordinador superior de la professió en el territori de la Comunitat Valenciana, i fixa la seu en la ciutat on s'ubique la representació política i administrativa de la Comunitat Valenciana, que en l'actualitat és València, amb domicili a l'avinguda Marqués de Sotelo, núm. 1, 3r B.  
  
  
Article segon. Fins  
La finalitat essencial del Consell és:  
a) L'ordenació de l'exercici de la professió segons normativa vigent i dins del seu àmbit territorial.  
b) La coordinació dels col·legis que l'integren.   
c) La representació de la professió en l'àmbit de la Comunitat Valenciana i la que els estatuts o els col·legis integrants li atorguen, sense perjuí de l'autonomia dels col·legis.  
d) Relacionar-se, en nom dels col·legis que l'integren, amb les institucions de la Generalitat, en particular amb el Consell.  
e) La defensa dels interessos professionals dels aparelladors, arquitectes tècnics i enginyers d'edificació, en l'àmbit de la Comunitat Valenciana; igualment la protecció dels interessos dels consumidors i usuaris dels servicis d'estos professionals.  
f) La representació en els òrgans estatals, en funció dels interessos professionals d'orde territorial que representa.  
g) I, si és el cas, aquella que, en desplegament dels seus estatuts generals i reglaments, i d'acord amb la llei, poguera establir-se.  
  
Article tercer. Funcions  
Són funcions del Consell:  
1) Les funcions atribuïdes als col·legis a títol individual, en allò que a l'àmbit d'aplicació siga el territori de la comunitat autònoma en el seu conjunt o repercutisquen específicament en l'interés professional del col·lectiu col·legial establit en aquella, i sempre que no s'oposen a qüestions de política professional general definides pel Consell General, i sense perjuí de la necessària autonomia de cada col·legi.  
  
2) Elaborar, aprovar i modificar els seus estatuts i reglament de règim interior, tot això sense perjuí del que establix la legislació de la Comunitat Autònoma Valenciana.  
3) Resoldre en via administrativa els recursos que s'interposen contra els actes i acords dels Col·legis del Consell, així com els que no posen fi a la via administrativa.  
4) Resoldre els recursos presentats per la negativa d'admissió de col·legiació a qualsevol col·legi pertanyent a este Consell.  
5) Dirimir els conflictes que puguen suscitar-se entre els col·legis del Consell.  
6) Adoptar les mesures necessàries perquè els col·legis complisquen les resolucions conjuntes d'estos, i vetlar per l'aplicació de les adoptades en l'àmbit de la seua competència per este Consell Autonòmic i el Consell General.  
7) Subscriure convenis amb les administracions de la Generalitat i altres organismes.  
8) Exercir la funció disciplinària sobre els membres de les juntes de govern dels col·legis.  
9) Elaborar les normes deontològiques de la professió d'aparellador, arquitecte tècnic i enginyer d'edificació a la Comunitat Valenciana.  
  
10) Aprovar els seus pressupostos, i regular i fixar equitativament les aportacions dels Col·legis al Consell de la Comunitat Valenciana.  
  
11) Informar amb caràcter preceptiu i no vinculant sobre tots els projectes de norma del Govern Valencià que es tramiten davant del Consell de la Generalitat o per les autoritats locals del territori, que afecten concretament i directament la professió d'aparellador, arquitecte tècnic i enginyer d'edificació i/o als col·legis professionals i/o a la seua formació acadèmica.  
12) Fomentar, crear i organitzar al territori de la Comunitat Valenciana, institucions, servicis d'assistència i activitats que tinguen com a objecte la promoció cultural, l'assistència social i sanitària, la cooperació i el mutualisme, el foment de l'ocupació i altres actuacions pertinents, i col·laborar amb els òrgans legislatius i de govern de la Comunitat Valenciana, establir els convenis, els concerts o els acords més apropiats.  
13) Tractar d'aconseguir el major nivell d'ocupació dels col·legiats, demanar la col·laboració de l'administració en la mesura que resulte necessària.  
14) La promoció d'estudis, treballs i publicacions, a fi d'adequar la professió d'aparellador, arquitecte tècnic i enginyer d'edificació a les característiques i necessitats de la Comunitat Valenciana.  
15) La coordinació de les necessitats professionals amb les pròpies de les facultats o escoles universitàries o dels centres docents on s'impartisca l'arquitectura tècnica i/o l'enginyeria d'edificació.  
  
16) Demanar informació i conéixer els estatuts i els reglaments de règim interior dels col·legis que formen part d'este Consell, així com la composició de les juntes de govern.  
17) La resolució de recursos que es plantegen en l'àmbit de la seua competència.  
18) Establir, fomentar i impulsar totes les accions que convinguen als interessos generals de la professió, tant en els aspectes socials com culturals, formatius o tecnològics dins del seu àmbit.  
19) En general, intervindre en tots aquells assumptes que afecten l'exercici i el prestigi de la professió en tots els ordes i especialment, en la permanent perfecció de les normes d'actuació professional.  
20) Totes les funcions que redunden en benefici de la protecció dels interessos dels consumidors i usuaris dels servicis dels aparelladors, arquitectes tècnics i enginyers d'edificació.  
21) El Consell disposarà d'una pàgina web perquè a través de la finestreta única prevista en la Llei 17/2009, de 23 de novembre, sobre lliure accés a les activitats de servicis i el seu exercici a través de les quals puguen tant els professionals com els consumidors obtindre tota la informació. Per a tot això es crearà i mantindrà la plataforma tecnològica corresponent.   
  
  
TÍTOL II  
Òrgans del Consell  
  
CAPÍTOL I  
Òrgan del Consell   
  
Article quart. Òrgan de Govern  
L'Òrgan de Govern de gestió del Consell de Col·legis Oficials d'Aparelladors, Arquitectes Tècnics i Enginyers d'Edificació de la Comunitat Valenciana, serà la Junta de Govern d'este.  
  
  
CAPÍTOL II  
La Junta de Govern  
  
Article quint. Composició i elecció  
La Junta de Govern és l'Òrgan de Gestió i Govern del Consell. Estarà constituïda per un president i dos vicepresidents. Estarà formada pels presidents dels Col·legis d'Aparelladors, Arquitectes Tècnics i Enginyers d'Edificació d'Alacant, Castelló i València.   
La Junta de Govern estarà assistida per un secretari.   
Actuarà com a secretari, amb veu, però sense vot, qualsevol col·legiat pertanyent als col·legis integrants del Consell, designat per la Junta de Govern per al seu període de mandat per esta. Tindrà al seu càrrec la documentació del Consell Valencià, alçarà acta de les reunions, expedirà els certificats que se sol·liciten amb el vistiplau del president i dirigirà els servicis administratius del Consell.  
  
Correspon al secretari redactar i firmar les actes de les reunions que realitze la Junta de Govern i sotmetre les dites actes a la firma del president, convocar, per orde del president, les reunions de la Junta de Govern i redactar la memòria anual d'activitats.   
Igualment tindrà a càrrec seu l'organització i el funcionament de la Secretaria, i adoptarà les garanties necessàries, sota la seua responsabilitat, per a la custòdia i la salvaguarda de la documentació del Consell, i actuarà així mateix com a cap de personal.  
Amb data 31 de desembre de cada any, s'elaborarà un cens de col·legiats de la Comunitat Valenciana i de cada col·legi, als efectes del nombre de vots possibles a emetre per cada col·legi.  
Cada representant de cada col·legi tindrà un nombre de vots equivalent al nombre dels seus col·legiats segons el paràgraf anterior.  
  
Article sext. Requisits i elecció del president i secretari del Consell  
  
El càrrec de president serà exercit de forma rotatòria pels tres presidents dels col·legis que componen el Consell. Iniciarà el primer mandat aquell que siga designat per unanimitat dels components. En cas de no obtindre's, es realitzarà per sorteig, comprensiu no sols del primer president, sinó també del segon.  
  
Article sèptim. Duració i substitucions dels càrrecs de la Junta de Govern   
Els càrrecs de la Junta de Govern seran renovats cada setze mesos. En cas de vacant per renúncia o dimissió dels càrrecs de president de cada un dels col·legis, serà la Junta de Govern del col·legi a qui pertanga esta baixa la que en designe el substitut, fins que es proveïsca reglamentàriament un nou president en eixe col·legi.   
  
  
CAPÍTOL III  
Funcions  
  
Article octau. Funcions de la Junta de Govern.   
Són funcions de la Junta de Govern:  
a) Resoldre els conflictes que puguen suscitar-se entre els col·legis del seu àmbit.  
b) Aprovar i modificar els estatuts i reglaments interns de funcionament del Consell Autonòmic.  
c) Resoldre en l'àmbit de la seua competència, i en la seua última instància autonòmica per via col·legial, tots els recursos que puguen suscitar-se.  
d) Fixar les aportacions econòmiques per a finançar els seus pressupostos i altres obligacions, i establir les aportacions a altres institucions.  
e) Examinar i aprovar, si és procedent, la memòria, el programa d'actuació, la liquidació de comptes i el pressupost anual del Consell.  
f) En general totes aquelles finalitats enumerades en l'article tercer i no atribuïdes especialment al permanent perfeccionament de les normes de l'exercici professional.  
g) Adoptar totes les decisions que corresponguen per a la correcta gestió de les funcions del Consell, i realitzar totes les gestions que siguen necessàries per al compliment dels acords.  
h) Crear i dissoldre totes les comissions que estimen necessàries.   
  
Article nové. Funcions del president del Consell  
Correspon al president la representació del Consell i la professió davant de les autoritats i organismes públics i privats, jutjats i tribunals de qualsevol naturalesa. Manar, convocar i presidir les reunions de la Junta de Govern, adoptar aquelles mesures que siguen necessàries per al compliment dels seus fins, així com ordenar els pagaments i firmar els documents necessaris.  
  
Article deu. Funcions del vicepresident primer del Consell  
Correspon al vicepresident primer substituir el president en els casos d'absència, vacant o malaltia durant el període que dure esta situació, així com exercir les funcions i delegacions que aquell li assigne.   
  
  
Article onze. Funcions del vicepresident segon del Consell  
  
Correspon al vicepresident segon ordenar la comptabilitat del Consell, efectuar cobraments i pagaments i cuidar que es prenga nota en els llibres oficials dels cobraments i pagaments efectuats, estenent els lliuraments oportuns, que se sotmetran al vistiplau del president; realitzarà l'estat de comptes semestrals, i haurà de firmar amb el president els documents per a disposició de fons del Consell, la dita facultat del vicepresident segon podrà ser delegada amb l'acord previ exprés en la persona del vicepresident primer o en la persona que haja sigut triada com a secretari d'este consell autonòmic.  
  
  
CAPÍTOL IV  
Convocatòries i presa d'acords  
  
Article dotze. Convocatòria de la Junta de Govern  
La Junta de Govern serà convocada pel secretari per orde del president i es reunirà, com a mínim, una vegada al trimestre. En la primera d'estes per a examinar i aprovar el pressupost del pròxim exercici; l'última d'estes per a l'aprovació de la memòria d'activitats de l'exercici anterior de liquidació del pressupost. La Junta de Govern quedarà vàlidament constituïda en 1a convocatòria amb la presència de tots els seus membres, i en la 2a convocatòria, que serà 30 minuts més tard, amb la majoria dels seus integrants.  
  
Article tretze. Adopció d'acords en Junta de Govern   
Els acords seran aprovats per majoria de vots i s'exigirà per a la seua validesa almenys el vot favorable dels dos terços dels col·legis presents, i sempre que hi haja una majoria dels col·legiats representats. Els acords adoptats per la Junta de Govern, seran obligatoris per a tots els col·legis. Seran arreplegats en acta, amb expressió de la votació produïda i s'emetrà el certificat corresponent.  
  
  
CAPÍTOL V  
Recursos  
  
Article catorze. Recursos contra els acords adoptats pels col·legis  
  
Es pot interposar el recurs d'alçada davant del Consell Autonòmic, sense perjuí del potestatiu de reposició davant del col·legi.  
Les resolucions del Consell Autonòmic posen fi a la via administrativa, per la qual cosa seran recurribles davant de la jurisdicció contenciosa administrativa. Transcorreguts tres mesos des de la interposició del recurs d'alçada, sense notificar-li la resolució que procedisca a l'interessat, este podrà entendre'l desestimat per silenci, i queda expedita la via contenciosa administrativa. Sempre que no s'expresse una altra cosa, quan els terminis s'assenyalen per dies, s'entén que estos són hàbils, i s'exclouen del còmput els diumenges i els declarats festius. Si el termini es fixa en mesos o anys, estos es computaran de data a data.   
En la resta de casuística del còmput de termini caldrà ajustar-se al que establix la Llei del Règim Jurídic de les Administracions Públiques i del Procediment Administratiu Comú o norma que la substituïsca.  
Contra les resolucions i acords del Consell Autonòmic, es podrà recórrer, si és el cas, davant de l'orde jurisdiccional contenciós administratiu.   
  
  
TÍTOL III  
Del règim econòmic  
  
Article quinze. Fons del Consell   
Els fons del Consell estaran integrats:  
a) Pels béns i drets que constituïxen el seu patrimoni.  
b) Per les quantitats que reglamentàriament hagen d'aportar els distints col·legis.  
c) Pels béns, drets i quantitats que per qualsevol títol reba.  
  
  
Article setze. Aportacions dels col·legis   
Les quantitats que cada col·legi haurà d'aportar al Consell de Col·legis Oficials d'Aparelladors, Arquitectes Tècnics i Enginyers d'Edificació de la Comunitat Valenciana es determinaran en el reglament de règim interior d'este, i necessitarà per a la seua aprovació o modificació el consens de tots els col·legis.  
  
  
TÍTOL IV  
Del règim disciplinari  
  
Article dèsset. Comissió disciplinària  
La Junta de Govern del Consell exercirà la funció disciplinària respecte dels membres de la Junta de Govern dels Col·legis i dels components dels òrgans de govern del Consell.  
Per a això es crearà un Comissió Disciplinària amb una duració de quatre anys, coincidint la seua renovació amb la corresponent de les juntes de govern dels col·legis.  
La Comissió estarà composta pel secretari del Consell i tres membres de les juntes de govern dels col·legis, un de cada col·legi, que seran triats per la Junta de Govern d'este Consell a proposta dels col·legis.  
La Comissió Disciplinària intervindrà a instància de la Junta de Govern, amb este fi se li notificarà l'acord que prenga la Junta de Govern d'iniciació de l'expedient.   
Així mateix se li notificarà l'acord d'incoació a l'interessat.  
  
Article díhuit. Procediment disciplinari   
La Comissió serà l'encarregada d'instruir l'expedient, adoptar els seus acords per majoria de vots i nomenar un instructor que no pertanga al col·legi de l'expedientat.   
En la votació, el membre que pertanga al col·legi de l'expedientat, s'abstindrà d'emetre el seu vot.  
L'instructor, realitzarà aquelles actuacions que estime pertinents per a l'esclariment dels fets i la determinació de les responsabilitats, formularà un plec de càrrecs expressant els fets, que serà notificat a l'interessat, i se li concedirà un termini de quinze dies hàbils per a les al·legacions.  
Presentades al·legacions o transcorregut el termini sense haver-ne realitzat, l'instructor formalitzarà la proposta de resolució, i la notificarà a la persona interessada, perquè en el termini de quinze dies hàbils al·legue el que crega convenient en la seua defensa.  
La proposta de resolució junt amb totes les actuacions realitzades es remetrà per la Comissió Disciplinària a la Junta de Govern que resoldrà perquè es pronuncie. La Comissió acordarà una proposta de sanció o de sobreseïment que elevarà a la Junta de Govern que decidirà, i es prendrà l'acord pertinent per majoria de vots, sense que a estos efectes s'aplique el contingut de l'article 13 sobre la forma d'adopció d'estos, atés que el president del col·legi de què forme part l'expedientat haurà d'abstindre's.   
  
Article dènou. Faltes i sancions  
Les faltes es classificaran en:  
Faltes lleus:  
a) La inadvertència i la negligència excusables en el compliment dels preceptes estatutaris o d'acord amb els òrgans rectors del col·legi.  
  
b) Les incorreccions d'escassa transcendència en la realització dels treballs professionals.  
c) Les faltes reiterades d'assistència o delegació d'esta a les reunions de la Junta de Govern, juntes delegades, comissions i la resta d'entitats corporatives.  
d) Les inconveniències o desconsideracions de menor importància entre companys.  
e) Els actes lleus d'indisciplina col·legial, així com aquelles que públicament danyen el decor o el prestigi de la professió en general, els altres casos d'incompliment dels deures professionals o col·legials ocasionats per un descuit excusable i circumstancial.  
Faltes greus:   
a) L'incompliment inexcusable del que establixen els preceptes estatutaris o els acords dels òrgans rectors del Consell Autonòmic o dels col·legis.  
b) La falsedat en qualsevol dels documents que hagen de tramitar-se a través dels col·legis o del Consell Autonòmic.  
c) La inacció dels treballs contractats i la percepció maliciosa d'honoraris professionals.  
d) L'encobriment de l'intrús professional sense autorització del col·legi, o per mitjà d'incúria, imprevisió o una altra circumstància greu, que atempte el prestigi professional.  
e) L'incompliment pels membres de la Junta de Govern dels col·legis o dels òrgans de govern del Consell Autonòmic de qualsevol norma dictada per l'Administració de l'Estat o autonòmica per a l'aplicació o la interpretació dels estatuts.  
f) L'exposició pública, verbal o escrita d'assumptes inherents a la professió que originen un desprestigi o menyscabament d'esta o dels companys.  
g) Els reiterats actes d'indisciplina col·legial, inclosos els de la desconsideració cap als components de la Junta de Govern i la resta d'òrgans col·legials i del Consell Autonòmic.  
h) La reiteració de les sancions lleus, sense que haja transcorregut entre estes més d'un any.  
Faltes molt greus:  
a) Seran considerades faltes molt greus totes les acabades de qualificar com a greus, sempre que concórreguen en estes circumstàncies d'especial malícia i dol, per les quals els seus efectes presenten notable rellevància danyosa.  
b) Incórrer reiteradament en tres faltes qualificades com a greus.  
c) Ser condemnat per delicte dolós, considerat en concepte públic com a infamant o afrontós.  
d) Realitzar accions que ataquen de manera transcendent la dignitat o l'ètica professional.  
  
Article vint. Faltes i sancions  
Les sancions disciplinàries seran:   
Per faltes lleus:  
1. Advertència per ofici  
2. Reprensió privada davant de la Comissió, amb anotació en l'acta i en l'expedient.  
Per faltes greus:  
3. Reprensió pública, efectuada en el tauler d'anuncis de cada col·legi i en el Consell Autonòmic.  
4. Inhabilitació per a l'exercici de càrrecs directius per un temps no inferior a tres mesos i no superior a dos anys, per als que tinguen algun càrrec. Per a la resta de col·legiats la inhabilitació serà per un mínim de dos anys i un màxim de quatre.  
5. Suspensió de nous registres i/o visats per un temps no superior a tres mesos.  
6. Suspensió de nous registres i/o visats per un termini superior a tres mesos i inferior a un any.  
7. Suspensió en l'exercici professional per un període de temps que no excedisca de sis mesos.  
Per falta molt greu:  
A més dels especificat en l'apartat 3r. corresponent per faltes greus, els següents:  
8. Suspensió en l'exercici professional per un termini superior a tres mesos i inferior a dos anys.  
9. Expulsió temporal del col·legi per un termini superior a sis mesos i inferior a dos anys.  
En la imposició d'estes sancions, la comissió disciplinària tindrà llibertat de criteri per a aplicar-ne una o una altra a la falta que es tracte, però sempre dins del grup de transgressió o que done origen a la sanció corresponent. Per a això es tindran en compte la importància de la infracció, la transcendència pública d'esta i la resta de circumstàncies que s'aprecien en l'infractor.  
  
Disposició transitòria  
A partir de l'entrada en vigor d'estos estatuts, es prendran els acords pertinents per a l'efectivitat del que preveu l'article sèptim.   
  
  
Entrada en vigor.  
Els presents estatuts entraran en vigor amb l'aprovació per l'autoritat autonòmica pertinent prèvia, l'endemà de la publicació en el diari oficial corresponent.